อีซีบียันซื้อบอนด์ เร่งลดต้นทุนกู้ยืม
อีซีบีลั่นพร้อมลุยซื้อคืนบอนด์ หวังลดต้นทุนกู้ยืม ด้านไอเอ็มเอฟจี้แก้ที่นโยบาย ก่อนวิกฤตลามหนัก
4 ส.ค. 2555

อีซีบีลั่นพร้อมลุยซื้อคืนบอนด์ หวังลดต้นทุนกู้ยืม ด้านไอเอ็มเอฟจี้แก้ที่นโยบาย ก่อนวิกฤตลามหนัก
เอพี รายงานว่า ธนาคารกลางยุโรป (อีซีบี) กำลังเตรียมพร้อมที่จะเดินหน้ามาตรการช่วยเหลือครั้งใหญ่ ด้วยโครงการซื้อคืนพันธบัตร เพื่อลดต้นทุนการกู้ยืมของประเทศที่กำลังประสบปัญหาอย่างสเปนและอิตาลีลงมา หลัง มาริโอ ดรากี ประธานอีซีบี ได้แถลงหลังการประชุมอีซีบี เมื่อวันที่ 2 ส.ค. ว่า พร้อมที่จะเข้าแทรกแซงตลาด เนื่องจากวิกฤตหนี้ยุโรปกำลังทวีความรุนแรงขึ้น 
ดรากี ยังได้เรียกร้องให้ผู้นำกลุ่มประเทศยูโรโซนใช้กองทุนของแต่ละชาติเพื่อดำเนินมาตรการเดียวกัน ซึ่งถือเป็นการส่งสัญญาณว่า วิกฤตหนี้ยุโรปที่ยืดเยื้อมานาน จำเป็นต้องได้รับวิธีแก้แบบใหม่และทรงพลังกว่าเดิม พร้อมชี้แจงว่า ผู้กำหนดนโยบายอีซีบีจะร่วมกันกำหนดรายละเอียดของแผนใหม่ในอีกไม่กี่สัปดาห์ข้างหน้า ซึ่งรวมถึงรายละเอียดเรื่องจำนวนเงินที่ต้องใช้ เพื่อช่วยลดต้นทุนการกู้ยืมของบางประเทศที่ประสบปัญหาหนี้ลง
วันเดียวกันกองทุนการเงินระหว่างประเทศ (ไอเอ็มเอฟ) ได้เรียกร้องให้มีการเปลี่ยนแปลงในเชิงนโยบายครั้งใหญ่ภายในกลุ่มประเทศยูโรโซนโดยเร่งด่วน เพื่อควบคุมไม่ให้ผลกระทบของวิกฤตหนี้ยุโรปขยายวงออกไปมากขึ้นอีก หลังจากที่ได้ส่งผลกระทบให้เห็นชัดเจนแล้วภายในกลุ่มประเทศยูโรโซนด้วยกันเอง